4. การวิจัยและพัฒนา

-   การจัดการงานด้านเทคโนโลยีสารสนเทศ

-   การกำหนดนโยบายมาตรฐานความปลอดภัยด้านสารสนเทศ
    และการจัดทำโครงสร้างพื้นฐานเทคโนโลยีสารสนเทศ

ในปี 2551 ธนาคารได้เพิ่มประสิทธิภาพของระบบควบคุมความปลอดภัย (Firewalls)
สำหรับเครื่องคอมพิวเตอร์แม่ข่าย (Servers)
เพื่อเพิ่มความปลอดภัยในการรับส่งข้อมูลภายในเครือข่าย
รวมทั้งสามารถป้องกันและตรวจจับการบุกรุกจากการเข้าถึงเครื่องแม่ข่ายได้อย่างมีประสิทธิภาพ

ทั้งนี้ จากผลการตรวจสอบระบบรักษาความปลอดภัยของระบบเครือข่ายคอมพิวเตอร์ภายในธนาคาร
ธนาคารจึงได้มีการปรับกระบวนการควบคุมและเพิ่มมาตรการรักษาความปลอดภัยข้อมูล
เพื่อสร้างความมั่นคงให้กับระบบรักษาความปลอดภัยของธนาคาร
และเพิ่มความมั่นใจให้กับลูกค้าในการใช้บริการผ่านช่องทางอิเล็กทรอนิกส์

นอกจากนี้
ธนาคารยังได้มีการเตรียมความพร้อมด้านกระบวนการและระบบเทคโนโลยีสารสนเทศให้พร้อมรับกับกฎหมายไอทีฉบับใหม่ตามพระราชบัญญัติว่าด้วยการกระทำความผิดทางคอมพิวเตอร์
พ.ศ. 2550 ในฐานะที่ธนาคารเป็น “ผู้ให้บริการ” ระบบเครือข่ายทางคอมพิวเตอร์ตามกฎหมาย
ดังนี้

-   มีการกำหนดกลไกในการระบุตัวตนผู้ใช้งานในการเข้าใช้ระบบ เช่น ชื่อผู้เข้าใช้ระบบ (Log
    In) หมายเลขเครื่องที่ใช้งาน (IP Address) เป็นต้น

-   ปรับปรุงระบบงานให้สามารถเก็บรายละเอียดข้อมูลจราจรทางคอมพิวเตอร์ (Log)
    ได้อย่างถูกต้อง ครบถ้วน ปลอดภัย ไม่สามารถแก้ไขได้ และต้องเก็บ Log ไม่น้อยกว่า 90
    วัน
    ตามความต้องการด้านกฎหมายเรื่องหลักเกณฑ์การเก็บข้อมูลจราจรทางคอมพิวเตอร์ของผู้ให้บริการการเข้าถึงระบบเครือข่ายคอมพิวเตอร์
    พ.ศ. 2550

-   ตั้งเวลาเครื่องให้บริการเทียบเวลา (Time Server) ให้ตรงกับเวลามาตรฐานสากล
    (Time Sync) เพื่อให้เวลาของข้อมูลที่จัดเก็บเชื่อถือได้

-   การใช้บริการงานด้านเทคโนโลยีสารสนเทศจากภายนอก

เพื่อสนับสนุนการเจริญเติบโตทางธุรกิจในการให้บริการต่าง ๆ ของธนาคาร
ธนาคารจึงได้ดำเนินการเตรียมความพร้อมสำหรับรองรับระบบงานต่าง ๆ
โดยจัดตั้งศูนย์คอมพิวเตอร์สำรองแห่งใหม่ที่อาคารแจ้งวัฒนะ รวมถึงดำเนินการปรับปรุงระบบไฟฟ้า
ภายในศูนย์เทคโนโลยีสารสนเทศ สำนักงานราษฎร์บูรณะ
เพื่อลดความเสี่ยงจากระบบไฟฟ้าขัดข้องจากแหล่งจ่ายไฟฟ้าชุดเดียว
ซึ่งจะช่วยสนับสนุนระบบคอมพิวเตอร์ให้สามารถทำงานได้ อย่างต่อเนื่อง
รวมถึงปรับปรุงพื้นที่ในศูนย์คอมพิวเตอร์ให้เกิดประโยชน์สูงสุดจากการใช้งาน
เพื่อสนับสนุนการเจริญเติบโตทางธุรกิจในการให้บริการต่าง ๆ ของธนาคารในปี 2552

-   ความคืบหน้าโครงการ K-Transformation

การดำเนินโครงการยุทธ์ศาสตร์ (Strategic Project) ภายใต้ชื่อโครงการ
“K-Transformation” ของธนาคาร ซึ่งประกอบด้วยโครงการหลัก 4 โครงการ
มีความคืบหน้าจนถึง ณ สิ้นปี 2551 ดังนี้

1.  โครงการงานรู้จักลูกค้าเพื่อเพิ่มศักยภาพทางการตลาด (Know Our Customer : KOC)

หลังจากที่ได้ดำเนินการรวบรวมและสร้างฐานข้อมูลลูกค้าเพื่อการตลาด
ทั้งมิติของภาพรวมรายลูกค้าผลิตภัณฑ์ทั้งหมดที่ลูกค้าใช้บริการ และพฤติกรรมของลูกค้า
รวมทั้งมีการออกโครงการนำร่องไปยังกลุ่มลูกค้า เป้าหมายแล้ว
โครงการได้พัฒนาเครื่องมือบริหารกิจกรรมทางการตลาดไปยังกลุ่มลูกค้าเป้าหมายเพื่อส่งเสริมการขายเสร็จสมบูรณ์
พร้อมให้พนักงานของธนาคารนำไปใช้ในการเสนอผลิตภัณฑ์และบริการที่ตอบสนองความต้องการของลูกค้าได้อย่างตรงใจ
ในราคาและเวลาที่เหมาะสม
และขณะนี้กำลังอยู่ในช่วงของการพัฒนาระบบเพิ่มเติมเพื่อให้รองรับการจัดการกิจกรรมทางการตลาดของสายงานธุรกิจลูกค้าบุคคลและเครือข่ายบริการ
รวมถึงการเชื่อมต่อระบบเข้ากับช่องทางการขายและการบริการต่าง ๆ ของธนาคาร

2. โครงการงานช่องทางการขายและการบริการ (Multi-Channel Sales and Services :
MSS)

เพื่อมุ่งเน้นการสร้างความสามารถในการขายและการให้บริการ สร้างประสบการณ์ที่ดี
ตลอดจนมีความสอดคล้องกันในทุกช่องทางที่ลูกค้าติดต่อธนาคาร
โครงการได้ยืนยันความต้องการทางธุรกิจกับหน่วยงานต่าง ๆ และพัฒนากระบวนการทำงานใหม่ใน
6 ส่วนหลัก ได้แก่ ด้านการตลาด ด้านการขาย ด้านการให้บริการ ด้านธุรกรรม เงินฝาก
ด้านการรับ-จ่ายชำระเงิน และด้านเครดิต นอกจากนี้
โครงการกำลังอยู่ในขั้นตอนของการออกแบบและ สร้างระบบ (System Design & Build)

3. โครงการงานระบบเทคโนโลยีสารสนเทศ (IT Capital : ITC)

โครงการได้ยืนยันความต้องการทางธุรกิจกับหน่วยงานต่าง ๆ
และกำลังอยู่ระหว่างการพัฒนาการออกแบบและสร้างระบบคอมพิวเตอร์หลักของธนาคารให้เชื่อมต่อกับระบบต่าง
ๆ เพื่อให้สามารถตอบสนองความต้องการทางธุรกิจ และเพิ่มศักยภาพในการแข่งขัน
ตลอดจนคิดค้นผลิตภัณฑ์ใหม่ที่มีความซับซ้อนได้อย่างรวดเร็ว

4. โครงการงานระบบบัญชีการเงินสารสนเทศ (Financial Information System : FIS)

โครงการได้พัฒนาระบบการบริหารจัดการทางการเงิน การจัดทำรายงาน และงานบัญชีใหม่
เสร็จสมบูรณ์
โดยมีการยกระดับการบริหารจัดการข้อมูลจากส่วนกลางและรวมข้อมูลการเงินของเครือธนาคารกสิกรไทยไว้
โดยอัตโนมัติ ซึ่งประกอบด้วยการจัดทำโครงสร้างข้อมูลบัญชีการเงิน (Chart of Accounts :
CoAs) การปฏิบัติตามมาตรฐานการบัญชีสากลฉบับที่ 39 (IAS 39)
ระบบบัญชีแยกประเภทที่เป็นระบบเดียว (Single Bank-wide) ระบบงานวางแผนและงบประมาณ
รวมทั้งระบบสนับสนุนการจัดซื้อและการชำระเงิน (Procurement)